Paġna Ir-Repubblika Ċeka Ir-Repubblika tal-Finlandja Ir-Repubblika Federali tal-Ġermanja Ir-Repubblika tal-Latvja Ir-Renju tan-Norveġja Ir-Repubblika tal-Polonja Ir-Renju ta' Spanja Minn hawn 'il quddiem imsejħa "il-Membri Fundaturi" XEWQANA li jsaħħu l-pożizzjoni tal-Ewropa, u b'mod speċjali tal-Membri Fundaturi, fid-dinja u li jsaħħu l-kooperazzjoni transnazzjonali fil-qasam tal-Bijoloġija Kimika; META JQISU d-diversità bla tmiem tal-istrutturi kimiċi possibbli u l-kumplessità tax-xjenzi bijoloġiċi; FILWAQT LI JQISU li l-aċċess għat-teknoloġiji l-iktar avvanzati, għar-riżorsi tal-bijoloġija u l-informatika, l-għarfien u l-għarfien espert, huwa ħafna drabi limitat għall-maġġoranza tar-riċerkaturi Ewropej tal-Bijoloġija Kimika; BIL-KONKLUŻJONI li l-pajjiżi Ewropej jeħtieġu jegħlbu din il-frammentazzjoni u jagħtu aċċess miftuħ, u b'hekk isaħħu l-kompetittività tal-Ewropa fil-Bijoloġija Kimika u x-Xjenzi tal-Ħajja b'mod ġenerali; BI TKOMPLIJA mal-pjan direzzjonali tal-Forum Strateġiku Ewropew għall-Infrastrutturi tar-Riċerka (ESFRI) li identifika l-Infrastruttura Ewropea ta' Pjattaformi Miftuħa ta' Skrinjar għall-Bijoloġija Kimika (EU-OPENSCREEN) bħala infrastruttura tar-riċerka distribwita li tappoġġa l-bijoloġija kimika u x-xjenzi tal-ħajja relatati fl-Ewropa permezz tal-għoti tal-aċċess transnazzjonali għal teknoloġiji, għarfien espert, dejta u taħriġ u programmi edukazzjonali; il-promozzjoni tal-qsim tad-dejta; l-implimentazzjoni ta' standards komuni ta' kwalità għolja; it-tisħiħ tal-kollaborazzjoni bejn ir-riċerkaturi mill-akkademja u l-industrija; u l-inkoraġġiment tal-istrutturar ta' infrastrutturi nazzjonali; B'RIKONOXXIMENT li s-sħubija tal-EU-OPENSCREEN ERIC tippermetti lill-kimiċi, il-bijologi, il-professjonisti mediċi, l-inġiniera u l-ispeċjalisti fit-tekonoloġija tal-informazzjoni biex jikkollaboraw billi jieħdu vantaġġ mill-kollezzjoni ta' komposti u l-bażi ta' dejta tal-EU-OPENSCREEN ERIC, u b'hekk jissaħħu l-attraenza u l-kompetittività tal-attivitajiet ta' riċerka nazzjonali tal-Bijoloġija Kimika b'impatt qawwi fuq il-kapaċità tar-riċerka, l-innovazzjoni u s-saħħa; BI STEDINA lil pajjiżi oħra biex jipparteċipaw fl-attivitajiet komuni skont l-Istatuti li ġejjin FTIEHMU KIF ĠEJ: L-Infrastruttura Ewropea ta' Pjattaformi Miftuħa ta' Skrinjar għall-Bijoloġija Kimika, "EU-OPENSCREEN" hija mwaqqfa. L-EU-OPENSCREEN għandu jkollha l-forma legali ta' Konsorzju għal Infrastruttura Ewropea ta' Riċerka (ERIC), minn issa 'l quddiem imsejjaħ bħala "EU-OPENSCREEN ERIC" Is-sede statutorja tal-EU-OPENSCREEN ERIC għandha tkun f'Berlin, il-Ġermanja. Il-lingwa ta' ħidma tal-EU-OPENSCREEN ERIC għandha tkun l-Ingliż. F'dawn l-Istatuti, il-kliem jew l-espressjonijiet li ġejjin bl-ittri kapitali għandu jkollhom it-tifsiriet li ġejjin sakemm il-kuntest ma jindikax mod ieħor: "Membru" tfisser entità skont l-Artikolu 4; "Membru Fundatur" tfisser entità skont l-Artikolu 4; "Osservatur" tfisser entità skont l-Artikolu 5; "Sit Sieħeb" tfisser entità skont l-Artikolu 11; "Utent" tfisser entità legali li x-xjentisti tagħha jfittxu l-aċċess għas-servizzi u r-riżorsi tal-EU-OPENSCREEN ERIC. "Utent" mhux bilfors ikun jinsab f'pajjiż Membru jew Osservatur. "Utent li Jipprovdi Assaġġ" tfisser entità legali li x-xjentisti tagħha jipprovdu s-sistema ta' test (assaġġ) li se jintuża biex tintwera l-kollezzjoni ta' komposti tal-EU-OPENSCREEN. "Utent li Jipprovdi Kompost" tfisser entità legali li x-xjentisti tagħha jipprovdu l-komposti li se jiġu integrati fil-kollezzjoni ta' komposti tal-EU-OPENSCREEN. "Utent tal-bażi tad-dejta" tfisser entità legali li x-xjentisti tagħha jużaw il-bażi tad-dejta tal-EU-OPENSCREEN. "Nodu Nazzjonali" tfisser Sit Sieħeb li nħatar mill-pajjiż ospitant tiegħu sabiex iservi bħala kuntatt bejn l-EU-OPENSCREEN-ERIC u l-komunità xjentifika lokali, isaħħaħ ir-rabta bejn il-komunità xjentifika nazzjonali (Utenti) u l-infrastruttura ta' riċerka distribwita, u biex jibni l-fiduċja fl-infrastruttura u jikkatalizza l-parteċipazzjoni tax-xjentisti (eż. Utenti li Jipprovdu Assaġġ, Utenti li Jipprovdu Kompost) "Uffiċċju Ċentrali" huwa l-uffiċċju tal-EU-OPENSCREEN ERIC li jinsab f'Berlin. Il-proċessi kollha marbuta mal-organizzazzjoni u l-implimentazzjoni tal-kompiti tal-EU-OPENSCREEN ERIC huma ġestiti mill-persunal tal-uffiċċju. "Stat Membru Ospitanti" jirreferi għall-pajjiż fejn tinsab is-sede statutorja tal-EU-OPENSCREEN ERIC. "Regoli ta' Proċedura" tfisser dokument sussidjarju u intern addizzjonali ma' dawn l-Istatuti skont l-Artikolu 13(5) li jirrappreżenta sett komprensiv ta' dispożizzjonijiet li jirregolaw l-operazzjonijiet kollha fi ħdan l-EU-OPENSCREEN ERIC. L-EU-OPENSCREEN ERIC għandu jistabbilixxi, jopera u jiżviluppa infrastruttura ta' riċerka distribwita Ewropea magħmula minn pjattaformi ta' skrinjar, kif ukoll faċilitajiet tal-kimika u tal-bijoloġija, sabiex jiġi ffaċilitat l-aċċess għar-riżorsi, l-għodod u l-faċilitajiet għar-riċerkaturi u biex tiġi appoġġata riċerka ta' kwalità għolja fuq il-mekkaniżmi molekulari ta' proċessi bijoloġiċi. L-EU-OPENSCREEN ERIC għandu jopera l-infrastruttura fuq bażi nonekonomika. L-EU-OPENSCREEN ERIC jista' jwettaq attivitajiet ekonomiċi limitati, bil-kundizzjoni li dawn ikunu marbuta mill-qrib mal-kompitu prinċipali tagħha u li ma jippreġudikawx il-kisba tiegħu. Sabiex jissodisfa l-kompiti tiegħu, l-EU-OPENSCREEN ERIC għandu jwettaq u jikkoordina attivitajiet, li jinkludu iżda li mhux limitati għal: l-żvilupp, il-bini u ż-żamma ta' Librerija Ewropea tal-Kimika u tal-Bijoloġija għall-Komposti; l-żvilupp, il-bini u ż-żamma ta' Bażi tad-Dejta Ċentrali tar-riżultati tal-iskrinjar; il-bini u ż-żamma ta' Uffiċċju Ċentrali għall-koordinazzjoni ta' attivitajiet; l-organizzazzjoni u l-koordinazzjoni ta' servizzi ta' infrastruttura ta' kwalità għolja appoġġati minn proċeduri armonizzati u standards ta' kwalità; l-għoti ta' aċċess effettiv tar-riżorsi u s-servizzi tal-EU-OPENSCREEN ERIC u s-Siti Sħab tiegħu lir-riċerkaturi, skont ir-regoli definiti f'dawn l-Istatuti; l-istabbiliment ta' kollaborazzjoni ma' infrastrutturi ta' riċerka Ewropej u internazzjonali oħra sabiex taqdi lill-komunità tar-riċerka fi kwistjonijiet ta' riċerka interdixxiplinari; it-tixrid tal-għodod u d-dejta għall-użu tal-pubbliku; L-entitajiet skont l-Artikolu 9(1) tar-Regolament (KE) Nru 723/2009 jistgħu jieħdu sehem fl-EU-OPENSCREEN ERIC bħala Membri jew Osservaturi. Il-Membri fil-waqt tal-għoti tal-istatus ta' ERIC lill-EU-OPENSCREEN mill-Kummissjoni Ewropea, għandhom jissejħu bħala "Membri Fundaturi". Kwalunkwe Membru jista' jaħtar entità rappreżentanta. L-entità rappreżentanta għandha tkun awtorizzata biex tirrappreżenta lill-Membru fil-kwistjonijiet interni kollha tal-EU-OPENSCREEN ERIC. Membru għandu jinforma lid-Direttur Ġenerali dwar kwalunkwe bidla fl-entità rappreżentanta tiegħu. Il-Membri u l-entitajiet rappreżentanti tagħhom huma elenkati fl-Anness 1 tal-Istatuti. L-Anness se jibqa' jiġi aġġornat mid-Direttur Ġenerali. L-entitajiet li huma lesti li jsiru Membri tal-EU-OPENSCREEN ERIC, iżda li għadhom mhumiex f'pożizzjoni li jingħaqdu bħala Membri, jistgħu jsiru Osservaturi bi drittijiet u obbligi limitati skont l-Artikolu 10. Il-parteċipazzjoni bħala Osservatur fl-EU-OPENSCREEN ERIC se tkun limitata għal tliet snin. Tista' tiġi deċiża estensjoni mill-Assemblea tal-Membri abbażi ta' każ b'każ. Kwalunkwe Osservatur jista' jaħtar entità rappreżentanta. L-entità rappreżentanta għandha tkun awtorizzata biex tirrappreżenta lill-Osservatur fil-kwistjonijiet interni kollha tal-EU-OPENSCREEN ERIC. Osservatur għandu jinforma lid-Direttur Ġenerali dwar kwalunkwe bidla fl-entità rappreżentanta tiegħu. L-Osservaturi u l-entitajiet rappreżentanti tagħhom huma elenkati fl-Anness 1 tal-Istatuti. L-Anness għandu jibqa' jiġi aġġornat mid-Direttur Ġenerali. It-termini għad-dħul ta' Membri u Osservaturi ġodda huma dawn li ġejjin: Id-dħul għandu jeħtieġ l-approvazzjoni tal-Assemblea tal-Membri skont il-maġġoranzi stabbiliti fl-Artikolu 14. Applikazzjoni bil-miktub għandha tiddeskrivi kif l-applikant għandu jikkontribwixxi għall-għanijiet u l-kompiti tal-EU-OPENSCREEN ERIC deskritti fl-Artikolu 3 u kif għandu jissodisfa l-obbligi msemmija fl-Artikolu 9 jew 10 rispettivament. Membru jista' jirtira wara talba bil-miktub 12-il xahar qabel l-irtirar. L-ebda Membru ma jista' jirtira fl-ewwel ħames snin ta' sħubija sakemm is-sħubija ma tkunx saret għal perjodu iqsar speċifikat. Osservatur jista' jirtira wara talba bil-miktub 12-il xahar qabel l-irtirar. Membri u Osservaturi li jirtiraw għandhom jissodisfaw l-obbligi kollha msemmija fl-Artikolu 9(2) jew fl-Artikolu 10(2) waqt li jkun għaddej il-proċess ta' rtirar. Wara li tisma' lill-Membru jew lill-Osservatur inkwistjoni, l-Assemblea tal-Membri tista' twaqqaf is-sħubija jew l-istatus ta' osservatur jekk il-Membru jew l-Osservatur: ikun kiser b'mod serju waħda jew aktar mill-obbligi skont dawn l-Istatuti, jew joħloq jew jhedded li jikkawża tfixkil serju fl-operat tal-EU-OPENSCREEN ERIC li jew iwassal għal paraliżi tal-proċeduri interni, jew inkella jxekkel l-għoti tas-servizzi tal-EU-OPENSCREEN ERIC. Meta tiġi vvutata t-terminazzjoni ta' Sħubija jew status ta' Osservatur, il-Membru kkonċernat ma għandux ikollu drittijiet tal-vot għad-deċiżjoni proposta u l-maġġoranzi mogħtija fl-Artikolu 14 għandhom jiġu rranġati skont dan. Il-Membri u l-Osservaturi għandhom jissodisfaw l-obbligi kollha msemmija fl-Artikolu 9(2) jew fl-Artikolu 10(2) waqt li l-proċess ta' terminazzjoni jkun pendenti. Madankollu, it-terminazzjoni għandha ssir effettiva anki jekk l-obbligi ma jkunux qed jiġu ssodisfati. Id-drittijiet tal-Membri: Kull Membru jista' jattendi l-Assemblea tal-Membri bi dritt li jivvota. Fl-ittra tal-ħatra, il-Membri għandhom jiddikjaraw l-ismijiet tad-delegati bid-dritt tal-vot. Kull Membru jista' jieħu sehem fil-proċessi kollha u t-teħid ta' deċiżjonijiet dwar il-kwistjonijiet kollha marbuta mal-EU-OPENSCREEN ERIC. L-utenti li jinsabu f'pajjiż Membru għandu jkollhom aċċess għas-servizzi, l-appoġġ u l-avvenimenti tal-EU-OPENSCREEN ERIC. L-aċċess għandu jkun soġġett għal kundizzjonijiet stipulati fil-politika ta' aċċess skont l-Anness 3 tal-Istatuti. Kull Membru jista' jaħtar Nodu Nazzjonali u punti ta' kuntatt addizzjonali skont il-bzonn fil-livell nazzjonali. Għandhom jiġu stabbiliti iktar dettalji fir-Regoli ta' Proċedura. L-obbligi tal-Membri: Kull Membru għandu jħallas kontribuzzjoni annwali kif deċiż fl-Assemblea tal-Membri skont il-prinċipji tal-kontribuzzjoni tas-sħubija stipulati fl-Anness 2 tal-Istatuti. Kull Membru għandu jinnomina Sit Sieħeb nazzjonali wieħed jew aktar. Kull Membru għandu jappoġġa lis-Siti Sħab fl-għoti tas-servizzi skont l-Artikolu 11. Id-drittijiet tal-Osservaturi: Kull Osservatur jista' jattendi l-Assemblea tal-Membri mingħajr id-dritt li jivvota. L-Utenti li jinsabu f'pajjiż Osservatur għandu jkollhom aċċess għas-servizzi, l-appoġġ u l-avvenimenti tal-EU-OPENSCREEN ERIC. L-aċċess għandu jkun soġġett għal kundizzjonijiet stipulati fil-politika ta' aċċess skont l-Anness 3 tal-Istatuti. Kull Osservatur jista' jaħtar punti ta' kuntatt skont il-bżonn fil-livell nazzjonali. Għandhom jiġu stabbiliti iktar dettalji fir-Regoli ta' Proċedura. Obbligi tal-Osservaturi: Kull Osservatur għandu jħallas kontribuzzjoni annwali kif deċiż fl-Assemblea tal-Membri skont il-prinċipji stipulati fl-Anness 2 tal-Istatuti. Is-Siti Sħab għandhom ikunu entitajiet b'kapaċitajiet xjentifiċi u teknoloġiċi, u huma nnifishom jew permezz tal-organizzazzjoni li jkunu inkorporati fiha għandu jkollhom il-kapaċità legali li jiffirmaw ftehimiet vinkolanti dwar il-livell ta' servizz mal-EU-OPENSCREEN ERIC. Għandhom jipprovdu servizzi lir-riċerkaturi bħal skrinjar, żvilupp ta' assaġġi jew ottimizzazzjoni kimika tal-komposti bijoloġiċi attivi. It-termini għall-aċċettazzjoni ta' Sit Sieħeb huma li ġejjin: Sit Sieħeb għandu jkun nominat minn Membru jew Membru applikant. Irid ikun jinsab fil-pajjiż ta' dak li jinnomina. Membru jew Membru applikant li jinnomina Sit Sieħeb għandu jressaq proposta bil-miktub lill-Assemblea tal-Membri; il-kwalità xjentifika, l-eċċellenza u l-prattika xjentifika tajba; il-kapaċitajiet u r-riżorsi u d-disponibbiltà tagħhom biex jipprovdu s-servizzi fi ħdan il-qafas tal-EU-OPENSCREEN ERIC, l-istrateġija għas-sostenibbiltà, il-valur miżjud mistenni għall-EU-OPENSCREEN ERIC, bħal żieda fil-kapaċitajiet jew it-tisħiħ ta' dawk eżistenti. L-Assemblea tal-Membri għandha tiddeċiedi dwar il-proposta abbażi tar-riżultat tal-evalwazzjoni. Id-deċiżjonijiet dwar is-Siti Sħab proposti minn Membri applikanti jistgħu jsiru biss wara d-deċiżjoni dwar is-sħubija tal-Membru applikant. Sit Sieħeb innifsu jew permezz tal-organizzazzjoni li huwa inkoroporat fiha, għandu jiffirma ftehim dwar livell ta' servizz mal-EU-OPENSCREEN ERIC li jistabbilixxi d-drittijiet u d-dmirijiet li għandhom jikkontrollaw ir-relazzjoni tagħhom, inkluż ftehim dwar il-ġestjoni tad-drittijiet tal-proprjetà intellettwali. Siti Sħab innominati minn Membri Fundaturi jistgħu jiġu inawgurati fil-laqgħa kostituzzjonali tal-EU-OPENSCREEN ERIC, sakemm: ikunu ġew evalwati qabel mill-kriterji stipulati fl-Artikolu 11(2)(c); l-evalwazzjoni kellha valutazzjoni pożittiva u ġiet approvata mill-Assemblea tal-Membri. Is-Siti Sħab li ġew innominati huma stipulati fl-Anness 5 tal-Istatuti. Is-Siti Sħab għandhom: joperaw ċerti servizzi kif deskritt fil-ftehim dwar il-livell ta' servizz; jikkonsultaw ma' Siti Sħab oħra biex ir-riżorsi, l-għodod u s-servizzi jkunu disponibbli għar-riċerkaturi; jieħdu sehem fil-Forum tas-Sit Sieħeb kif stipulat fl-Artikolu 16. It-termini ta' terminazzjoni jew irtirar ta' Sit Sieħeb għandhom ikunu stabbiliti fir-Regoli ta' Proċedura. Il-governanza għandha tkun magħmula mill-korpi li ġejjin: l-Assemblea tal-Membri, id-Direttur Ġenerali. L-Assemblea tal-Membri għandha tkun l-ogħla korp ta' tmexxija aħħarija tal-EU-OPENSCREEN ERIC bis-setgħa sħiħa fit-teħid tad-deċiżjonijiet. L-Assemblea tal-Membri għandha tkun responsabbli tat-tmexxija u s-sorveljanza ġenerali tal-EU-OPENSCREEN ERIC skont id-dispożizzjonijiet ta' dawn l-Istatuti. L-Assemblea tal-Membri għandha tiġi kostitwita fl-ewwel laqgħa tal-Membri wara li jitwaqqaf l-EU-OPENSCREEN ERIC. L-Assemblea tal-Membri għandha tkun magħmula minn rappreżentanti tal-Membri u tal-Osservaturi. Kull Membru jew Osservatur għandu jaħtar sa żewġ delegati tal-Assemblea tal-Membri, filwaqt li kull delegat jista' jkun irrappreżentat permezz ta' prokura. Kull Membru għandu jkollu vot wieħed. L-Osservaturi ma għandux ikollhom dritt tal-vot. L-Assemblea tal-Membri għandha tiltaqa' tal-anqas darba f'sena. Il-President għandu jagħmel laqgħat addizzjonali fuq talba ta' minn tal-anqas terz mill-Membri jew mid-Direttur Ġenerali. L-Assemblea tal-Membri għandha: tfassal u temenda r-Regoli ta' Proċedura interni; tiddiskuti, temenda u tiddeċiedi dwar l-istrateġija, l-istruttura tal-governanza, jew il-politika tad-dritt tal-proprjetà intellettwali; tiddeċiedi dwar il-kwistjonijiet kollha li huma marbuta mill-qrib ma' kwistjonijiet dwar il-baġit, bħad-definizzjoni tal-kontribuzzjonijiet finanzjarji meħtieġa għas-sħubija jew għall-istatus ta' osservatur; tapprova r-rapport u l-pjan ta' ħidma annwali, inkluż il-baġit annwali u l-kontijiet awditjati; tiddeċiedi dwar il-proposti għal emendi fl-Istatuti u tressaqhom lill-Kummissjoni Ewropea għall-approvazzjoni; iddaħħal jew twaqqaf is-sħubija tal-Membri jew tal-istatus ta' Osservaturi u tiddeċiedi dwar l-istralċ tal-EU-OPENSCREEN ERIC; teleġġi, tapprova u tirrevoka President u Viċi President tal-Assemblea tal-Membri u tiddefinixxi t-terminu tal-mandat tagħhom; taħtar, tissosspendi u tkeċċi lid-Direttur Ġenerali, u toffri gwida u direzzjoni lid-Direttur Ġenerali; taħtar jew tkeċċi lill-membri tal-Bord Konsultattiv Xjentifiku u Etiku; tistabbilixxi korpi, strutturi fuq livell ta' ħidma u korpi konsultattivi oħra u tiddefinixxi l-inkarigu u t-tmexxija tagħhom, jekk ikun meħtieġ; tiddeċiedi dwar il-politika ta' aċċess tal-Utent skont il-prinċipji tal-Anness 3 tal-Istatuti; u tiddeċiedi dwar kwalunkwe kwistjoni oħra meħtieġa biex jiġu ssodisfati l-kompiti tal-EU-OPENSCREEN ERIC. Il-kworum għandu jkun iffurmat jekk 75 % tal-Membri jkunu preżenti li jirrappreżentaw 75 % tal-kontribuzzjonijiet obbligatorji annwali tal-Membri. Jekk il-kworum ma jintlaħaqx, it-tieni laqgħa għandha tissejjaħ mill-iktar fis possibli wara li ssir stedina ġdida bl-istess aġenda. L-Assemblea tal-Membri għandha tagħmel l-isforzi kollha tagħha biex tilħaq kunsens fid-deċiżjonijiet kollha. Għandu jkun possibbli li wieħed jastjeni milli jivvota. L-astensjoni ma għandhiex titqies bħala tfixkil għall-kunsens. Jekk ma jintlaħaqx kunsens, maġġoranza sempliċi ta' dawk il-Membri preżenti u li jivvutaw għandha tkun biżżejjed biex tintlaħaq deċiżjoni sakemm ma jkunx stipulat mod ieħor b'mod espliċitu fl-Artikolu 14(5) jew (6). F'każ li l-voti jkunu ndaqs, il-maġġoranza tal-kontribuzzjonijiet obbligatorji għandu jkollha l-vot deċiżiv. Id-deċiżjonijiet dwar il-kwistjonijiet li ġejjin għandhom jeħtieġu kunsens: il-proposti għall-emendar tal-Istatuti; il-pjan ta' ħidma fuq terminu twil u finanzjarju; tibdil fl-Anness 2 tal-Istatuti. Id-deċiżjonijiet marbuta mal-kwistjonijiet li ġejjin għandu jkollhom qbil ta' mill-anqas 75 % tal-Membri kollha li jirrappreżentaw tal-anqas 75 % tal-kontribuzzjonijiet annwali obbligatorji tal-Membri: l-adozzjoni tar-Regoli ta' Proċeduri interni jew l-emendi tagħhom; l-approvazzjoni u l-emendi tal-pjan ta' ħidma annwali u l-baġit; l-approvazzjoni tar-rapport annwali u tal-kontijiet awditjati; l-istralċ tal-EU-OPENSCREEN ERIC; id-dħul, l-estensjoni jew it-terminazzjoni ta' sħubija jew ta' status ta' osservatur, il-ħatra, il-ħatra mill-ġdid, is-sospensjoni jew it-tkeċċija tad-Direttur Ġenerali. Membru bl-arretrati fil-kontribuzzjoni finanzjarja fi tmiem is-sena finanzjarja ma għandux ikollu drittijiet tal-vot. Il-kworum u l-maġġoranzi għandhom jiġu rranġati skont dan. Id-Direttur Ġenerali għandu jkun ir-rappreżentant legali tal-EU-OPENSCREEN ERIC u l-ġestjoni ta' kuljum tiegħu tkun f'idejh. Id-Direttur Ġenerali għandu jinħatar mill-Assemblea tal-Membri għal terminu ta' ħames snin, bil-possibbiltà li jerġa' jinħatar darba oħra. Għandhom jiġu stabbiliti iktar dettalji fir-Regoli ta' Proċedura. Fit-twettieq tar-responsabbiltajiet tiegħu jew tagħha, id-Direttur Ġenerali għandu jsegwi l-gwida u d-deċiżjonijiet meħuda mill-Assemblea tal-Membri. Id-Direttur Ġenerali għandu jkun assistit mill-persunal tal-Uffiċċju Ċentrali. Id-Direttur Ġenerali għandu: ikun responsabbli mill-amministrazzjoni effiċjenti tal-EU-OPENSCREEN ERIC u mill-iżgurar li jitwettqu d-deċiżjonijiet tal-Assemblea tal-Membri; ikun inkarigat mill-eżekuzzjoni tal-pjan ta' ħidma, inkluż it-twaqqif tas-servizzi tal-EU-OPENSCREEN ERIC u n-nefqa tal-baġit; jikkonkludi l-kuntratti u jwettaq proċeduri legali u amministrattivi oħrajn; jaħtar, jissorvelja u jkeċċi lill-persunal tal-EU-OPENSCREEN ERIC; jirrapporta lill-Assemblea tal-Membri u jkun responsabbli mill-finanzi tal-EU-OPENSCREEN ERIC, u għall-osservazzjoni tar-rekwżiti legali kollha fl-iżvilupp tal-kompiti u l-attivitajiet tiegħu; wara konsultazzjoni mal-Forum tas-Sit Sieħeb, jipprepara u jippreżenta lill-Assemblea tal-Membri, abbozz tal-pjan ta' ħidma annwali u l-baġit, kif ukoll il-pjan ta' ħidma għal terminu twil u finanzjarju tal-EU-OPENSCREEN ERIC. jagħti rapport annwali dwar il-pjan ta' ħidma lill-Assemblea tal-Membri, li jinkludi l-kontijiet finanzjarji, il-kompiti mwettqa, il-kompiti mhux imwettqa u l-ispjegazzjonijiet xierqa jew il-miżuri korrettivi, sa mhux iktar tard minn tliet xhur wara t-tmiem ta' kull sena finanzjarja; jipprepara u jippreżenta kull dokumentazzjoni mitluba mill-Kummissjoni Ewropea, wara l-approvazzjoni mill-Assemblea tal-Membri; jipprepara u jattendi għal-laqgħat tal-Assemblea tal-Membri; jattendi għal-laqgħat tal-Forum tas-Sit Sieħeb. Il-Forum tas-Sit Sieħeb għandu jkun korp permanenti u għandu jkun magħmul minn rappreżentant ta' kull Sit Sieħeb u minn rappreżentant ta' kull Nodu Nazzjonali, jekk applikabbli. Kull Sit Sieħeb għandu jinnomina lir-rappreżentant tiegħu. Ir-rappreżentanti tas-Sit Sieħeb għandhom jinnominaw President internament. Il-Forum tas-Sit Sieħeb għandu: joffri konsulenza lid-Direttur Ġenerali fl-iżvilupp tal-pjan ta' ħidma annwali u l-baġit u kwistjonijiet oħra mitluba mid-Direttur Ġenerali; jappoġġa lid-Direttur Ġenerali fit-twettiq tal-pjan ta' ħidma annwali u l-baġit, biex jippermetti l-interazzjoni effiċjenti bejn is-Siti Sħab; jappoġġa l-bżonnijiet tas-Siti Sħab fi ħdan l-EU-OPENSCREEN ERIC; Il-Forum tas-Sit Sieħeb jista' jfassal ir-Regoli ta' Proċedura tiegħu stess li għandhom jiġu approvati mill-Assemblea tal-Membri. Il-Bord ta' Konsulenza Xjentifika u Etika għandu jkun magħmul minn xjentisti indipendenti u rikonoxxuti internazzjonalment u/jew minn esperti li jaġixxu fuq it-titolu personali tagħhom. Il-Bord Konsultattiv Xjentifiku u Etiku għandu jagħti pariri dwar il-kwistjonijiet kollha, inklużi mistoqsijiet etiċi mitluba mill-Assemblea tal-Membri. Se jiġu stipulati iktar dettalji fir-Regoli ta' Proċedura. L-Assemblea tal-Membri għandha taħtar lill-membri tal-Bord Konsultattiv Xjentifiku u Etiku għal tliet snin. L-Assemblea tal-Membri tista' terġa taħtarhom għal darba oħra għall-istess tul ta' żmien. Ir-riżorsi tal-EU-OPENSCREEN ERIC għandhom ikunu magħmula minn dan li ġej: kontribuzzjonijiet tal-Membri u tal-Osservaturi kif deskritti fl-Anness 2 tal-Istatuti; riżorsi oħra fil-limiti legali u skont it-termini approvati mill-Assemblea tal-Membri. Is-sena finanzjarja ordinarja tal-EU-OPENSCREEN ERIC għandha tkun sena kalendarja. Il-baġit għandu jiġi stabbilit u implimentat u l-kontijiet għandhom jiġu ppreżentati skont il-prinċipji tat-trasparenza u l-ġestjoni finanzjarja tajba. Il-partiti kollha ta' dħul u ta' nfiq tal-EU-OPENSCREEN ERIC għandhom ikunu inklużi fl-istimi mfassla għal kull sena finanzjarja u għandhom jintwerew fil-baġit annwali. Il-kontijiet tal-EU-OPENSCREEN ERIC għandhom ikunu akkumpanjati minn rapport dwar il-prestazzjoni u l-ġestjoni baġitarja u finanzjarja għas-sena finanzjarja. L-EU-OPENSCREEN ERIC għandu jkollu rekords separati għall-attivitajiet ekonomiċi u mhux ekonomiċi tiegħu. L-obbligazzjoni tal-Membri u tal-Osservaturi għad-djun tal-EU-OPENSCREEN ERIC għandha tkun limitata għall-kontribuzzjonijiet rispettivi tagħhom. L-EU-OPENSCREEN ERIC għandu jkollu assigurazzjoni xierqa u proporzjonata li tkopri r-riskji speċifiċi għall-bini u l-operat tal-EU-OPENSCREEN ERIC. L-EU-OPENSCREEN ERIC għandu jagħmel rapport annwali tal-attività, li b'mod partikolari għandu jinkludi l-aspetti xjentifiċi, operazzjonali u finanzjarji tal-attivitajiet tiegħu. Ir-rapport għandu jkun approvat mill-Assemblea tal-Membri u mibgħut lill-Kummissjoni Ewropea u lill-awtoritajiet pubbliċi rilevanti fi żmien sitt xhur mit-tmiem tas-sena finanzjarja korrispondenti. Dan ir-rapport għandu jkun disponibbli għall-pubbliku fis-sit web tal-EU-OPENSCREEN ERIC. L-EU-OPENSCREEN ERIC għandu jagħti l-aċċess għas-servizzi u r-riżorsi tiegħu lill-Utenti skont il-politiki stipulati fl-Anness 3 tal-Istatuti. Għandu jkun hemm kategoriji differenti ta' Utenti. L-Assemblea tal-Membri għandha tiddeċiedi t-tariffi differenti u l-kamp ta' applikazzjoni tal-aċċess għal dawn il-kategoriji. L-EU-OPENSCREEN ERIC għandu jippromwovi l-ħolqien ta' netwerk u komunità tal-bijoloġija kimika fl-Ewropa u għandu jinkoraġġixxi lir-riċerkaturi biex jibdew proġetti ġodda u innovattivi fix-xjenzi tal-ħajja u biex jużaw l-EU-OPENSCREEN ERIC fl-edukazzjoni għolja tagħhom. L-EU-OPENSCREEN ERIC għandu jippromwovi riċerka ta' kwalità għolja u għandu jappoġġa kultura ta' "l-aħjar prattika", inklużi attivitajiet ta' taħriġ. L-utenti tas-servizzi u r-riżorsi tal-EU-OPENSCREEN ERIC għandhom jagħmlu disponibbli pubblikament ir-riżultati tar-riċerka tagħhom fil-Bażi tad-Dejta Ċentrali tal-EU-OPENSCREEN ERIC wara l-perjodu ta' grazzja ta' sentejn. Jekk tintalab, tista' tingħata estensjoni sa massimu ta' tliet snin. Minkejja dan, id-drittijiet u l-obbligi eżistenti għandhom ikunu rispettati. It-terminu proprjetà intellettwali għandu jinftiehem skont l-Artikolu 2 tal-konvenzjoni li tistabbilixxi l-Organizzazzjoni Dinjija tal-Proprjetà Intellettwali ffirmata fl-14 ta' Lulju 1967. L-EU-OPENSCREEN ERIC jista' jkun sid ta' proprjetà intellettwali kull meta l-kontribuzzjoni tal-EU-OPENSCREEN ERIC tkopri l-proċess ta' innovazzjoni. Iktar dettalji fir-rigward tal-politika tal-proprjetà intellettwali tal-EU-OPENSCREEN ERIC għandhom jiġu stipulati fl-Anness 4 tal-Istatuti u fir-Regoli ta' Proċedura. L-introjtu ġġenerat mill-proprjetà intellettwali prodotta mill-EU-OPENSCREEN ERIC għandu jintuża għall-operazzjonijiet tal-EU-OPENSCREEN ERIC sa livell limitu stabbilit fir-Regoli ta' Proċedura. L-użu tal-introjtu ogħla minn dan il-livell limitu għandu jkun soġġett għal deċiżjoni tal-Assemblea tal-Membri. L-ebda dispożizzjoni f'dawn l-Istatuti ma jenħtieġ li tinftiehem li qed tfittex li tibdel il-kamp ta' applikazzjoni u l-applikazzjoni tad-drittijiet tal-proprjetà intellettwali u l-ftehimiet dwar il-kondiviżjoni tal-benefiċċji kif inhu determinat fil-liġijiet u fir-regolamenti rilevanti tal-Membri u tal-Osservaturi u l-ftehimiet internazzjonali li jagħmlu parti minnhom. L-EU-OPENSCREEN ERIC għandu jkun impjegatur li jħaddan politika ta' opportunitajiet indaqs. Għal kull pożizzjoni vakanti, l-EU-OPENSCREEN ERIC għandu jagħżel lill-aħjar kandidat. Il-politika tal-impjiegi tal-EU-OPENSCREEN ERIC għandha tkun regolata mil-liġijiet tal-pajjiż li fih huwa impjegat il-persunal. Il-proċeduri tal-għażla għall-pożizzjonijiet bħala persunal tal-EU-OPENSCREEN ERIC għandhom ikunu trasparenti u mhux diskriminatorji, filwaqt li għandhom jirrispettaw l-opportunitajiet indaqs. Ir-reklutaġġ u l-impjiegi ma għandhomx ikunu diskriminatorji. L-EU-OPENSCREEN ERIC għandu jitratta lill-kandidati u lill-offerenti għall-akkwist b'mod ugwali u mhux diskriminatorju, indipendentament minn jekk humiex ibbażati fl-Unjoni Ewropea jew le. L-akkwisti għandhom jirrispettaw il-prinċipji tat-trasparenza, in-nondiskriminazzjoni u l-kompetizzjoni. L-akkwist pubbliku tal-innovazzjoni jista' jsir kriterju. Għandhom jiġu stipulati d-dettalji fir-Regoli ta' Proċedura. L-akkwist mis-Siti Sħab għandu jirrispetta l-bżonnijiet, ir-rekwiżiti tekniċi u l-ispeċifikazzjonijiet tal-EU-OPENSCREEN ERIC maħruġa mill-korpi rilevanti. Għandhom jiġu stabbiliti iktar dettalji fir-Regoli ta' Proċedura. Il-ftehim bejn Sit Sieħeb u l-EU-OPENSCREEN ERIC għandu jkollu dispożizzjoni skont dan. Dazji mħallsa fuq prodotti ta' enerġija u elettriku kif definit fil-punt (a) tal-Artikolu 1(1) tad-Direttiva 2008/118/KE jistgħu jiġu rimborżati skont il-punt (b) tal-Artikolu 12(1) u l-Artikolu 12(2) ta' dik id-Direttiva sakemm dawk il-prodotti tal-enerġija u tal-elettriku jkunu maħsuba esklussivament għall-użu uffiċjali tal-EU-OPENSCREEN ERIC u huma akkwistati u mħallsa minnu, u li l-ammont tad-dazju jaqbeż total ta' EUR 25 għal kull fattura. L-ebda eżenzjoni mid-dazju ma għandha tingħata fuq il-prodotti tal-enerġija jew tal-elettriku maħsuba għall-użu personali tal-impjegati tal-EU-OPENSCREEN ERIC jew ta' partijiet terzi. L-EU-OPENSCREEN ERIC għandu jeżisti għal perjodu ta' żmien indefinit. L-istralċ tal-EU-OPENSCREEN ERIC għandu jsegwi deċiżjoni mill-Assemblea tal-Membri skont l-Artikolu 14(6) jew meta n-numru ta' membri jkun inqas mill-minimu stabbilit fl-Artikolu 9 tar-Regolament (KE) Nru 723/2009. Mingħajr dewmien bla bżonn u fi kwalunkwe eventwalità fi żmien 10 ijiem mill-adozzjoni tad-deċiżjoni biex jiġi stralċat l-EU-OPENSCREEN ERIC, l-EU-OPENSCREEN ERIC għandu jinnotifika lill-Kummissjoni Ewropea dwar id-deċiżjoni. L-assi li jibqgħu wara l-ħlas tad-djun tal-EU-OPENSCREEN ERIC għandhom jitqassmu fbejn il-Membri u l-Osservaturi fil-waqt tax-xoljiment b'mod proporzjonali skont il-kontribuzzjonijiet annwali tagħhom akkumulati għall-EU-OPENSCREEN ERIC. L-Istat Membru Ospitanti għandu jinnotifika lill-Membri Fundaturi bi kwalunkwe azzjoni legali urġenti speċifika li trid tittieħed f'isem l-EU-OPENSCREEN ERIC qabel ma ssir il-laqgħa kostituzzjonali. Sakemm Membru Fundatur ma joġġezzjonax fi żmien 15-il jum tas-sena kalendarja wara li jiġi nnotifikat, l-azzjoni legali għandha titwettaq minn persuna awtorizzata mill-Istat Membru Ospitanti. Dawn l-Istatuti għandhom ikunu disponibbli għall-pubbliku permezz tas-sit web tal-EU-OPENSCREEN ERIC u fis-sede statutorja tiegħu, skont l-Artikolu 10 tar-Regolament (KE) Nru 723/2009. F'dan l-Anness hemm lista tal-Membri u l-Osservaturi u l-entitajiet li jirrappreżentawhom. L-Anness 1 għandu jiġi aġġornat mid-Direttur Ġenerali wara revoka jew irtirar, jew wara d-dħul ta' Membri jew ta' Osservaturi. Dan l-Anness jistipula l-mekkaniżmu għall-kalkolu tal-kontribuzzjonijiet mill-Membri u l-Osservaturi. L-ammont globali ta' kontribuzzjonijiet mill-Membri u l-Osservaturi, bħala parti mid-dħul tal-EU-OPENSCREEN ERIC, għandu jiġi definit fl-abbozz tal-pjan ta' ħidma annwali u l-baġit tal-EU-OPENSCREEN ERIC. Il-kontribuzzjonijiet tas-sħubija tal-organizzazzjonijiet intergovernattivi għandhom jiġu deċiżi mill-Assemblea tal-Membri abbażi ta' każ b'każ. Wara t-tnaqqis tal-kontribuzzjonijiet skont 2), kwart tal-kontribuzzjonijiet globali li jifdlu għandu jiġi allokat skont 4) u tliet kwarti skont 5). Kull Membru għandu jħallas sehem indaqs. Il-pajjiż Ospitanti għandu jħallas id-doppju tas-sehem ta' Membru. Osservatur għandu jħallas 30 % tas-sehem ta' Membru. Il-kontribuzzjonijiet għandhom jiġu allokati skont indikatur definit bħala (PDG_per_capita-8000) x Popolazzjoni x fattur_Status, fejn il-PDG_per_capita jingħata f'EUR fis-sena u l-fattur_Status = 1 għall-Membri, 0,3 għall-Osservaturi, u 2 għall-pajjiż Ospitanti. L-ebda wieħed mill-Membri ma għandu jħallas aktar minn 50 % tal-ammont globali tal-kontribuzzjonijiet mill-Membri Fundaturi/Osservaturi jew minn Membri/Osservaturi tal-bidu. F'każ li skont il-mudell tal-kontribuzzjonijiet tas-sħubija msemmi hawn fuq, il-kontribuzzjoni ta' Membru taqbeż dan il-livell, id-differenza tinqasam bejn il-Membri/l-Osservaturi l-oħrajn skont 3), 4) u 5). Minn tal-inqas 50 % tal-kontribuzzjoni ta' Membru jew ta' Osservatur ġdid se jkun ddedikat biex titnaqqas il-kontribuzzjoni tal-Membri u l-Osservaturi l-antiki, skont 3), 4), u 5). Dan l-Anness jiddeskrivi l-politika għall-utenti biex jaċċessaw l-infrastruttura ta' riċerka tal-EU-OPENSCREEN ERIC. L-EU-OPENSCREEN ERIC għandu jirrappreżenta riżorsa rilevanti globalment u jħajjar lill-utenti minn diversi dixxiplini xjentifiċi u reġjuni ġeografiċi. L-EU-OPENSCREEN ERIC għandu jimpenja ruħu li japplika politika ta' aċċess imparzjali u trasparenti li tiffaċilita d-dħul fil-pjattaformi tal-proġetti l-iktar promettenti. Il-proġetti kollha għandhom jiġu vvalutati għall-fattibbiltà teknika mill-Uffiċċju Ċentrali tal-EU-OPENSCREEN ERIC u s-siti Sħab rilevanti. L-Uffiċċju Ċentrali għandu jservi bħala punt uniku ta' aċċess għall-Utenti biex jaċċedu l-għarfien espert u l-faċilitajiet tal-EU-OPENSCREEN ERIC, u għandu jappoġġa lill-Utenti prospettivi biex jiġi żgurat il-finanzjament tal-proġetti. L-Utenti prospettivi kollha għandhom jiġu infurmati mill-Uffiċċju Ċentrali tal-EU-OPENSCREEN ERIC dwar rekwiżiti xjentifiċi u tekniċi, amministrattivi u finanzjarji li jridu jiġu ssodisfati sabiex ikollhom aċċess għall-infrastruttura tar-riċerka. Għandu jkun hemm qbil dwar dawn ir-rekwiżiti mill-Assemblea tal-Membri. Il-modi differenti ta' aċċess għandhom ikopru tliet gruppi ewlenin ta' utenti tal-infrastruttura tar-riċerka: fornitur ta' assaġġ, fornitur ta' kompost u utent tal-bażi tad-dejta: Aċċess xprunat mill-eċċellenza; Proġetti ta' Utent li Jipprovdi Assaġġ u Komposti mressqa għall-kollezzjoni tal-komposti tal-EU-OPENSCREEN ERIC minn Utenti li Jipprovdu l-Kompost għandhom jiddaħħlu skont proċess xprunat mill-eċċellenza; Aċċess xprunat mis-suq u b'evalwazzjoni mhux bejn il-pari: L-Utenti industrijali u Utenti oħrajn li għandhom proġetti li ma rċivewx evalwazzjoni bejn il-pari indipendenti u xjentifika għandhom jiddaħħlu skont aċċess immexxi mis-suq u b'evalwazzjoni mhux bejn il-pari; kif ukoll Aċċess wiesa': L-utenti tal-bażi tad-dejta għandu jkollhom aċċess għall-bażi tad-dejta tal-EU-OPENSCREEN ERIC skont proċess ta' aċċess wiesa' sabiex jiġu massimizzati l-impatt, id-disponibbiltà u l-possibbiltà tal-użu mill-ġdid ta' dejta ġġenerata. Fl-istess ħin, għandu jiġi żgurat li l-oriġinatur tad-dejta għandu jkun rikonoxxut kif xieraq. Sabiex jikkwalifikaw għal aċċess xprunat mill-Eċċellenza, il-proġetti ta' Utent li Jipprovdi Assaġġ għandhom jipprovdu dokumentazzjoni lill-Uffiċċju Ċentrali tal-EU-OPENSCREEN ERIC li tikkonferma li l-proġett irċieva valutazzjoni pożittiva fi proċedura ta' evalwazzjoni indipendenti u xjentifika. B'mod ġenerali, l-evalwazzjoni pożittiva jenħtieġ li tkun assoċjata mal-għoti ta' finanzjament speċifiku għall-proġett minn entitajiet kostitwiti legalment, Ewropej, nazzjonali, reġjonali, ta' karità, istituzzjonali jew entitajiet simili li jipprovdu għotja. Sabiex jikkwalifikaw għal aċċess xprunat mill-Eċċellenza, il-fornituri ta' Komposti għandhom jipprovdu komposti li huma kkontrollati għall-kwalità f'termini ta' purità u identità, kif ukoll f'ammonti fiżiċi suffiċjenti li jippermetti l-iskrinjar ta' Proġetti tal-Utenti. Utenti mill-pajjiżi Membri tal-EU-OPENSCREEN ERIC, pajjiżi Osservaturi u pajjiżi li għadhom ma ġewx assoċjati mal-EU-OPENSCREEN ERIC għandhom iħallsu tariffi ta' aċċess differenti għall-użu tas-servizzi ta' skrinjar tal-infrastruttura tar-riċerka. L-utenti kollha għandhom jaderixxu mal-prinċipju ta' "aċċess miftuħ" tal-EU-OPENSCREEN ERIC (jiġifieri: ħruġ fil-ħin tad-dejta fil-bażi tad-dejta tal-EU-OPENSCREEN ERIC). Dan l-Anness jiddeskrivi l-Politika tad-Drittijiet tal-Proprjetà intellettwali għall-Utenti biex jaċċessaw l-infrastruttura ta' riċerka tal-EU-OPENSCREEN ERIC. Il-Politika tad-Drittijiet tal-Proprjetà intellettwali tal-EU-OPENSCREEN ERIC għandha tiffaċilità l-promozzjoni tal-ħolqien ta' għarfien u l-innovazzjoni fiż-Żona ta' Riċerka Ewropea billi timmassimizza l-impatt u tippreżerva l-possibbiltà tal-użu mill-ġdid tad-dejta għall-benefiċċju tal-komunità. L-EU-OPENSCREEN ERIC għandu jimpjena ruħu li jikseb: L-użu l-iktar mifrux possibbli tad-dejta permezz tal-aċċessibbiltà u t-tixrid għall-pubbliku, Il-protezzjoni tal-proprjetà intellettwali għal sfruttament aktar 'il quddiem, Standards għoljin ta' sigurtà u traċċabilità tad-Drittijiet tal-Proprjetà Intellettwali, u Stimulazzjoni tal-laboratorji ta' riċerka internazzjonali biex jiġi fornut materjal, informazzjoni u dejta sensittivi għad-Drittijiet tal-Proprjetà Intellettwali. Il-Politka tad-Drittjiet tal-Proprjetà Intellettwali tal-EU-OPENSCREEN ERIC għandha tappoġġa lill-inventuri tad-Drittijiet tal-Proprjetà intellettwali biex jiġu protetti, żviluppati u sfruttati r-riżulati tal-iskrinjar u l-invenzjonijiet sussegwenti tagħhom. L-EU-OPENSCREEN ERIC għandu jipproteġi u jqis id-Drittijiet tal-Proprjetà intellettwali tal-fornituri ta' komposti, bijoassaġġi, teknoloġija (tal-informazzjoni) jew għarfien espert relatat, b'tali mod li jiġi żgurat li huma lesti li jaqsmu d-Drittjiet tal-Proprjetà intellettwali tagħhom fil-qafas tal-EU-OPENSCREEN ERIC. L-EU-OPENSCREEN ERIC għandu jistabbilixxi ftehimiet legali mal-Utenti li Jipprovdu Kompost. Ir-relazzjonijiet legali bejn l-EU-OPENSCREEN ERIC u s-Siti Sħab għandhom ikunu regolati minn ftehimiet bilaterali ta' servizz. L-EU-OPENSCREEN ERIC għandu jiżgura li fil-ftehimiet ta' servizz tagħhom mal-Utenti, is-Siti Sħab jinkludu l-obbligi tal-Utenti biex iħallsu t-tariffa ta' rikostituzzjoni tal-Kompost u biex jinxterdu r-riżultati permezz tal-Bażi tad-Dejta Ewropea tal-Bijoloġija Kimika fil-ħin. L-istatuti tal-EU-OPENSCREEN ERIC u l-ftehimiet tal-proġetti ma għandhomx jibdlu l-kamp ta' applikazzjoni u l-applikazzjoni tad-Drittijiet tal-Proprjetà Intellettwali u l-ftehimit tal-qsim ta' benefiċċji kif stabbilit skont il-liġijiet, ir-regolamenti u l-ftehimiet internazzjonali bejn il-Membri tal-EU-OPENSCREEN ERIC. Ir-regolamenti legali bejn l-EU-OPENSCREEN ERIC u s-Siti Sħab għandhom jipproteġu l-isfond u l-għarfien u d-drittijiet miksuba tad-Drittijiet tal-Properjetà Intellettwali tal-Utenti. L-Utenti li Jipprovdu Kompost għandhom jipprovdu l-komposti tagħhom għal skrinjar mill-EU-OPENSCREEN ERIC skont Ftehim dwar it-Trasferiment tal-Materjal (MTA) li jiggarantixxi l-qsim tad-dejta u d-dritt tal-ewwel rifjut għal sħubija futura mal-Utenti li Jipprovdu Assaġġ. L-Utenti li Jipprovdu Assaġġi għandhom jinteraġixxu mal-EU-OPENSCREEN ERIC skont il-ftehimiet tal-proġetti. L-Utenti tal-Bażi tad-dejta li jaċċessaw il-bażi tad-dejta pubblika jkollhom jaċċettaw liċenzja (simili għall-Liċenzja tal-Creative Commons jew tal-Bażi tad-Dejta Miftuħa) konnessa mal-bażi tad-dejta. Il-permess biex jiġu estratti partijiet mhux pubbliċi tal-bażi tad-dejta tal-EU-OPENSCREEN ERIC għandu jeħtieġ l-iffirmar ta' ftehim ta' kunfidenzjalità mal-EU-OPENSCREEN ERIC u mal-Utent/Utenti li ġġenera/ġġeneraw dik il-parti tal-bażi tad-dejta inkwistjoni. Kull Utent fi ħdan il-proġett tal-EU-OPENSCREEN għandu jżomm ma' proċeduri adegwati biex jipproteġi kull informazzjoni kunfidenzjali li ssir aċċessibbli għall-kollegi tiegħu jew tagħha jew għall-persunal. Id-drittijiet tal-Proprjetà Intellettwali tal-isfond marbuta mal-komposti proprjetarji fil-kollezzjoni akkademika tal-EU-OPENSCREEN ERIC għandhom jinżammu mill-Utent li Jipprovdi l-Kompost li ta l-kompost permezz ta' nodi nazzjonali jew direttament lill-EU-OPENSCREEN ERIC. Id-drittijiet tal-Proprjeta Intellettwali tal-isfond tal-assaġġi forniti mill-Utent li Jipprovdi Assaġġ għandhom jinżammu mill-Utent li Jipprovdi Assaġġ. Id-drittijiet tal-Proprjetà Intellettwali tal-isfond iġġenerati internament fl-EU-OPENSCREEN ERIC jew f'Sit Sieħeb (eż. marbuta ma' komposti, teknoloġiji, programmi tal-kompjuter) għandhom jinżammu mill-EU-OPENSCREEN ERIC jew mis-Sit Sieħeb. Il-kuntratti bejn l-EU-OPENSCREEN ERIC u l-Utenti li Jipprovdu Komposti għandhom jistipulaw fid-dettall kif għandu jiġi ttrattat l-isfond tad-Drittjiet tal-Proprjetà Intellettwali. L-Utenti għandhom jinfurmaw lill-EU-OPENSCREEN ERIC dwar kwalunkwe privattiva, trademark, drittijiet tal-awtur jew drittijiet tal-proprjetà intellettwali oħra ta' kwalunkwe parti, li jistgħu jkunu marbuta ma' proġett, u viċi versa. Wara r-rakkomandazzjonijiet dwar l-amministrazzjoni, ir-rapportar, l-editjar, u l-pubblikazzjoni ta' xogħol akkademiku f'ġurnali mediċi (ħafna drabi msemmija bħala l-Konvenzjoni ta' Vancouver) imfassla mill-Kumitat Internazzjonali tal-Edituri tal-Ġurnali Mediċi (ICMJE) u aġġornati l-aħħar f'Diċembru 2017, l-Utent li Jipprovdi Kompost għandu jsir koawtur tal-ewwel pubblikazzjoni akkademika. Filwaqt li l-Utenti li Jipprovdu Assaġġ jiksbu r-riżultati konfermati tal-iskrinjar tagħhom, l-Utenti li Jipprovdu Kompost għandhom jiġu nnotifikati b'mod regolari u awtomatikament mill-EU-OPENSCREEN ERIC meta l-komposti tagħhom ikunu ġew skrinjati. B'mod ġenerali, l-għarfien u d-drittjiet miksuba tad-Drittijiet tal-Proprjetà Intellettwali għandhom ikunu tal-Utent/Utenti li ġġenerawhom. L-EU-OPENSCREEN ERIC jew is-Sit Sieħeb jistgħu jkunu sidien ta' għarfien u drittijiet miksuba tad-Drittijiet tal-Proprjetà intellettwali jekk il-kontribuzzjoni tagħhom titqies bħala innovattiva. Meta r-riżultati ġġenerati fl-EU-OPENSCREEN ERIC huma proprjetà ta' iktar minn Utent wieħed, l-Utenti għandhom jaqblu in bona fide dwar il-kundizzjonijiet tal-protezzjoni għall-benefiċċju tas-sidien kollha inklużi l-privattivi u l-pubblikazzjonijiet konġunti. L-ishma tas-sjieda jenħtieġ li jirriflettu l-kontribuzzjoni għar-riżultat. L-Utent li Jipprovdi Assaġġ għandu jkun obbligat li jikkuntattja lill-Utent li Jipprovdi Kompost biex isolvu l-kwistjonijiet futuri dwar id-Drittijiet tal-Proprjetà Intellettwali, inklużi l-istrateġiji tal-privattivi u l-pubblikazzjoni. Is-sidien tar-riżultati, soġġetti għad-dispożizzjoni li dawn ir-riżultati jkunu jistgħu jiġu applikati b'mod industrijali u kummerċjali, għandhom jipprevedu protezzjoni adegwata u effettiva għalihom, skont id-dispożizzjonijiet legali rilevanti kollha. L-Utenti li ġġeneraw id-Drittijiet tal-Proprjetà Intellettwali għandhom jiżguraw li d-dritt tad-disponiment tad-Drittijiet tal-Proprjetà Intellettwali assoċjati ma' kwalunkwe riżultati ġġenerati mill-persunal jew mis-sottokuntratturi għandu jiġi ttrasferit jew assenjat lil dak il-persunal jew dawk is-sottokuntratturi skont ir-rekwiżiti legali applikabbli jew skont il-ftehimiet separati dwar it-trasferiment. fit-taqsima tal-amalgamazzjoni tal-websajt tal-Kummissjoni dwar il-Kompetizzjoni (http://ec.europa.eu/competition/mergers/cases/). Din il-websajt tipprovdi diversi faċilitajiet li jgħinu sabiex jinstabu d-deċiżjonijiet individwali ta' amalgamazzjoni, inklużi l-kumpanija, in-numru tal-każ, id-data u l-indiċi settorjali, f'forma elettronika fil-websajt EUR-Lex (http://eur-lex.europa.eu/homepage.html?locale=mt) fid-dokument li jġib in-numru 32017M8772. Il-EUR-Lex hu l-aċċess fuq l-internet għal-liġi Ewropea. fit-taqsima tal-amalgamazzjoni tal-websajt tal-Kummissjoni dwar il-Kompetizzjoni (http://ec.europa.eu/competition/mergers/cases/). Din il-websajt tipprovdi diversi faċilitajiet li jgħinu sabiex jinstabu d-deċiżjonijiet individwali ta' amalgamazzjoni, inklużi l-kumpanija, in-numru tal-każ, id-data u l-indiċi settorjali, f'forma elettronika fil-websajt EUR-Lex (http://eur-lex.europa.eu/homepage.html?locale=mt) fid-dokument li jġib in-numru 32018M8799. Il-EUR-Lex hu l-aċċess fuq l-internet għal-liġi Ewropea. fit-taqsima tal-amalgamazzjoni tal-websajt tal-Kummissjoni dwar il-Kompetizzjoni (http://ec.europa.eu/competition/mergers/cases/). Din il-websajt tipprovdi diversi faċilitajiet li jgħinu sabiex jinstabu d-deċiżjonijiet individwali ta' amalgamazzjoni, inklużi l-kumpanija, in-numru tal-każ, id-data u l-indiċi settorjali, f'forma elettronika fil-websajt EUR-Lex (http://eur-lex.europa.eu/homepage.html?locale=mt) fid-dokument li jġib in-numru 32018M8806. Il-EUR-Lex hu l-aċċess fuq l-internet għal-liġi Ewropea. fit-taqsima tal-amalgamazzjoni tal-websajt tal-Kummissjoni dwar il-Kompetizzjoni (http://ec.europa.eu/competition/mergers/cases/). Din il-websajt tipprovdi diversi faċilitajiet li jgħinu sabiex jinstabu d-deċiżjonijiet individwali ta' amalgamazzjoni, inklużi l-kumpanija, in-numru tal-każ, id-data u l-indiċi settorjali, f'forma elettronika fil-websajt EUR-Lex (http://eur-lex.europa.eu/homepage.html?locale=mt) fid-dokument li jġib in-numru 32018M8821. Il-EUR-Lex hu l-aċċess fuq l-internet għal-liġi Ewropea. Il-Kumitat Konsultattiv jaqbel mal-Kummissjoni li l-imġiba antikompetittiva koperta mill-abbozz tad-deċiżjoni tikkostitwixxi fi ftehim u/jew prattika miftiehma bejn l-impriżi fis-sens tal-Artikolu 101 TFUE u l-Artikolu 53 tal-Ftehim dwar iż-ŻEE. Il-Kumitat Konsultattiv jaqbel mal-valutazzjoni tal-Kummissjoni tal-ambitu tal-prodott u l-ambitu ġeografiku tal-ftehim u/jew il-prattika miftiehma li tinsab fl-abbozz tad-deċiżjoni. Il-Kumitat Konsultattiv jaqbel mal-Kummissjoni li l-impriżi kkonċernati mill-abbozz tad-deċiżjoni pparteċipaw fi ksur uniku u kontinwu tal-Artikolu 101 TFUE u l-Artikolu 53 tal-Ftehim dwar iż-ŻEE. Il-Kumitat Konsultattiv jaqbel mal-Kummissjoni li l-għan tal-ftehim u/jew prattikA miftiehma kien li jirrestrinġu l-kompetizzjoni fis-sens tal-Artikolu 101 TFUE u l-Artikolu 53 tal-Ftehim dwar iż-ŻEE. Il-Kumitat Konsultattiv jaqbel mal-Kummissjoni li l-ftehim u/jew il-prattika miftiehma kienu kapaċi jaffettwaw b'mod sinifikanti l-kummerċ bejn l-Istati Membri tal-UE u bejn il-Partijiet Kontraenti tal-Ftehim dwar iż-ŻEE. Il-Kumitat Konsultattiv jaqbel mal-valutazzjoni tal-Kummissjoni fir-rigward tat-tul ta' żmien li matulu sar il-ksur għal kull destinatarju. Il-Kumitat Konsultattiv jaqbel mal-abbozz tad-deċiżjoni tal-Kummissjoni fir-rigward tad-destinatarji. Il-Kumitat Konsultattiv jaqbel mal-Kummissjoni li jinħtieġ li tiġi imposta multa fuq id-destinatarji tal-abbozz tad-deċiżjoni. Il-Kumitat Konsultattiv jaqbel mal-Kummissjoni dwar l-applikazzjoni tal-Linji Gwida tal-2006 dwar il-metodu ta' ffissar ta' multi imposti skont l-Artikolu 23(2)(a) tar-Regolament (KE) Nru 1/2003. Il-Kumitat Konsultattiv jaqbel mal-Kummissjoni dwar l-ammonti bażiċi tal-multi. Il-Kumitat Konsultattiv jaqbel mad-determinazzjoni tat-tul taż-żmien għall-finijiet tal-kalkolu tal-multi. Il-Kumitat Konsultattiv jaqbel mal-Kummissjoni li ma hemm ebda ċirkostanza aggravanti applikabbli f'dan il-każ. Il-Kumitat Konsultattiv jaqbel mal-Kummissjoni dwar it-tnaqqis fuq il-bażi taċ-ċirkostanzi mitiganti applikabbli. Il-Kumitat Konsultattiv jaqbel mal-Kummissjoni fir-rigward tat-tnaqqis tal-multi fuq il-bażi tal-Avviż ta' Klemenza tal-2006. Il-Kumitat Konsultattiv jaqbel mal-Kummissjoni fir-rigward tat-tnaqqis tal-multi fuq il-bażi tal-Avviż ta' Riżolviment tal-2008. Il-Kumitat Konsultattiv jaqbel mal-Kummissjoni dwar l-ammonti finali tal-multi. Wara diskussjonijiet bil-ħsieb ta' riżolviment u sottomissjonijiet għar-riżolviment skont l-Artikolu 10a(2) tar-Regolament (KE) Nru 773/2004, il-Kummissjoni adottat Dikjarazzjoni ta' Oġġezzjonijiet (DO) fl-4 ta' Diċembru 2017, indirizzata lill-partijiet. Skont id-DO, il-partijiet ipparteċipaw fi ksur uniku u kontinwu tal-Artikolu 101 tat-TFUE u tal-Artikolu 53 tal-Ftehim taż-Żona Ekonomika Ewropea ("ŻEE"). Il-ksur allegat kien jikkonsisti f'koordinazzjoni tal-prezzijiet u l-allokazzjoni ta' provvisti ta' spark plaggs fiż-ŻEE mid-19 ta' Jannar 2000 sat-28 ta' Lulju 2011. Fir-risposti rispettivi tagħhom għad-DO, il-partijiet ikkonfermaw skont l-Artikolu 10a(3) tar-Regolament (KE) Nru 773/2004 li d-DO irriflettiet il-kontenut tas-sottomissjonijiet għar-riżolviment tagħhom. L-abbozz ta' deċiżjoni tikkonstata li l-partijiet kisru l-Artikolu 101 tat-TFUE u l-Artikolu 53 tal-Ftehim ŻEE billi pparteċipaw fi ksur uniku u kontinwu li jkopri ż-ŻEE kollha, u li jikkonsisti fil-koordinazzjoni tal-prezzijiet u l-allokazzjoni ta' provvisti ta' spark plaggs għall-karozzi matul il-perjodi rispettivament definiti għal kull waħda mill-partijiet bejn id-19 ta' Jannar 2000 u t-28 ta' Lulju 2011. Skont l-Artikolu 16 tad-Deċiżjoni 2011/695/UE, jiena eżaminajt jekk l-abbozz ta' deċiżjoni jittrattax biss l-oġġezzjonijiet li fir-rigward tagħhom il-partijiet ingħataw l-opportunità li jippreżentaw l-opinjoniet tagħhom. Jiena nikkonkludi li dan hu minnu. Brussell, id-19 ta' Frar 2018 Id-Deċiżjoni tirrigwarda każijiet ta' ksur uniku u kontinwu tal-Artikolu 101 tat-Trattat u l-Artikolu 53 tal-Ftehim ŻEE. Id-Deċiżjoni hija indirizzata lill-entitajiet li ġejjin: (i) Robert Bosch GmbH ("Bosch"); (ii) Denso Corporation ("Denso"); u (iii) NGK Spark Plug Co., Ltd. u NGK Spark Plug Europe GmbH (kollettivament "NGK"), minn issa 'l quddiem imsejħa l-"partijiet". Il-prodotti kkonċernati minn dan il-ksur huma spark plaggs. Il-kartell ikopri l-provvisti lil produtturi tal-vetturi b'faċilitajiet ta' produzzjoni fiż-ŻEE. Id-destinatarji tad-Deċiżjoni kkoordinaw il-prezzijiet u allokaw provvisti permezz ta' mudell ta' kuntatti bilaterali bejn Bosch u NGK min-naħa l-waħda u bejn Denso u NGK min-naħa l-oħra. NGK applikat għall-klemenza f'Settembru 2011. F'Mejju 2013, Bosch ukoll ippreżentat applikazzjoni għall-klemenza. Fl-4 ta' Diċembru 2017, il-Kummissjoni adottat Dikjarazzjoni tal-Oġġezzjonijiet. Il-Partijiet kollha wieġbu għad-Dikjarazzjoni tal-Oġġezzjonijiet billi kkonfermaw li kienet tirrifletti l-kontenut tas-sottomissjonijiet għar-riżolviment tagħhom u li għalhekk huma baqgħu impenjati li jsegwu l-proċedura tar-riżolviment. Il-Kumitat Konsultattiv fil-qasam tal-Prattiki Restrittivi u Pożizzjonijiet Dominanti ħareġ opinjoni favorevoli fid-19 ta' Frar 2018. Il-Kummissjoni adottat id-Deċiżjoni fil-21 ta' Frar 2018. L-impriżi li ġejjin kisru l-Artikolu 101 tat-Trattat u l-Artikolu 53 tal-Ftehim ŻEE, billi pparteċipaw, waqt il-perjodi indikati hawn taħt, fi prattiki antikompetittivi fir-rigward tal-forniment ta' spark plaggs. Din id-deċiżjoni tkopri l-provvista tal-ispark plaggs fiż-ŻEE. Spark plaggs huma apparati mibnija f'magna petrol ta' karozza li jrendu sparks elettriċi għal vultaġġ għoli tal-kamra tal-kombustjoni. Il-kanali ta' distribuzzjoni kkonċernati mill-kartell huma l-provvisti kemm tal-Manifatturi tal-Apparat Oriġinali ("OEM"- Original Equipment Manufacturers), kif ukoll tal-Parts ta' Bdil tat-Tagħmir Oriġinali ("OES" - Original Equipment Spare Parts), peress li l-prezz ta' dawn il-provvisti huwa kuntrattwalment marbut mal-prezz tal-provvisti tal-OEM. Il-kartell ikkonsista f'serje ta' kuntatti antikompetittivi bilaterali bejn Bosch u NGK min-naħa l-waħda u bejn Denso u NGK min-naħa l-oħra, li permezz tagħhom il-partijiet skambjaw informazzjoni kummerċjalment sensittiva.. F'xi każijiet il-partijiet qablu dwar il-kwoti tal-prezzijiet, il-kwoti tal-provvisti u "l-prezzijiet finali". Barra minn hekk, il-partijiet qablu li jirrispettaw id-drittijiet tal-provvista storiċi tagħhom, li jfisser li jekk wieħed mill-membri tal-kartell diġà kien qed jagħmel in-negozju ma' klijent partikolari u l-prodott il-ġdid kien maħsub biex jieħu post dak attwali, il-qbil kien li ma jitwaqqgħux il-prezzijiet tal-ieħor, biex il-fornitur stabbilit iżomm in-negozju. Fl-istabbiliment ta' multi, il-Kummissjoni kkunsidrat il-bejgħ tal-impriżi tal-ispark plaggs fl-aħħar sena ta' negozju qabel it-tmiem tal-ksur. Dan jikkorrispondi għall-2010 għal Bosch u għall-2009 għal Denso. Għal NGK, minkejja l-fatt li l-2010 kienet l-aħħar sena sħiħa tal-ksur, il-Kummissjoni ddeċidiet li tieħu l-2009 bħala s-sena ta' referenza fid-dawl tal-applikazzjoni tal-punt 26 tal-Avviż ta' Klemenza tal-2006. Meta titqies in-natura tal-ksur u l-firxa ġeografika tiegħu (ŻEE), il-persentaġġ tal-ammont varjabbli tal-multi kif ukoll l-ammont addizzjonali ("il-ħlas tad-dħul") hu stabbilit għal 17 % tal-valur tal-bejgħ rilevanti. L-ammont varjabbli hu mmultiplikat bin-numru ta' snin jew bi frazzjonijiet tas-sena rispettivament skont is-sehem tal-partijiet fil-ksur, sabiex titqies b'mod sħiħ id-durata tas-sehem fil-ksur għal kull impriża individwali. Il-Kummissjoni tqis id-durata attwali tas-sehem fil-ksur tal-partijiet fuq bażi ta' snin, xhur u ġranet sħaħ. L-ebda ċirkustanza aggravanti ma ġiet applikata. Il-Kummissjoni applikat ċirkostanza attenwanti lil Bosch u lil Denso, minħabba n-nuqqas ta' evidenza li: (i) Bosch kienet taf jew setgħet raġonevolment tipprevedi l-kuntatti bilaterali bejn NGK u Denso; (ii) Denso kienet taf jew setgħet raġonevolment tipprevedi l-kuntatti bilaterali bejn NGK u Bosch. Il-fatturi ta' dissważjoni ta' 1.2 u 1.1 ġew applikati lil Bosch u lil Denso rispettivament. L-ebda waħda mill-multi kkalkulati ma taqbeż l-10 % tal-fatturat totali tal-impriża rispettiva fis-sena tan-negozju ta' qabel id-data tad-Deċiżjoni. Denso kienet l-ewwel impriża li applikat għall-immunità u li ppreżentat informazzjoni u evidenza li ssodisfaw il-kondizzjonijiet tal-punt 8(a) tal-Avviż ta' Klemenza tal-2006. Għalhekk qed tingħata l-immunità mill-multi. NGK ippreżentat evidenza ċara li ppermettiet lill-Kummissjoni testendi d-durata tal-ksur għall-perjodi mid-19 ta' Jannar 2000 sal-24 ta' Mejju 2002 u mid-9 ta' Frar 2010 sat-28 ta' Lulju 2011. B'riżultat ta' dan, skont il-punt 26 tal-Avviż ta' Klemenza tal-2006, il-Kummissjoni ma kkunsidratx dawn il-perjodi meta stabbiliet il-multa ta' NGK. Barra minn hekk, NGK kienet l-ewwel impriża li ssodisfat ir-rekwiżiti tal-punti 24 u 25 tal-Avviż ta' Klemenza tal-2006 u ngħatat tnaqqis ta' 42 % tal-multa. Bosch kienet it-tieni impriża li ssodisfat ir-rekwiżiti tal-punti 24 u 25 tal-Avviż ta' Klemenza tal-2006 u ngħatat tnaqqis ta' 28 % tal-multa. B'riżultat tal-applikazzjoni tal-Avviż ta' Riżolviment, l-ammont tal-multi imposti fuq Bosch u NGK kompla jitnaqqas b'10 % oħra. Il-multi li ġejjin ġew imposti skont l-Artikolu 23(2) tar-Regolament (KE) Nru 1/2003. Il-prodotti soġġetti għal din l-investigazzjoni huma ċerti prodotti tal-azzar ("il-prodotti kkonċernati"). Il-prodotti kkonċernati, flimkien mal-kodiċijiet NM li bħalissa jaqgħu taħthom huma mniżżlin fl-Anness I ta' din in-Notifika. Dawn il-kodiċijiet NM qed jingħataw biss għall-informazzjoni. L-informazzjoni li bħalissa hija disponibbli għall-Kummissjoni tindika li l-importazzjonijiet totali tal-prodotti kkonċernati żdiedu minn 17,8 miljun tunnellata għal 29,3 miljun tunnellata fil-perjodu bejn l-2013 u l-2017. L-importazzjonijiet totali tal-prodotti kkonċernati żdiedu b'madwar 65 % bejn l-2013 u l-2016. Iż-żidiet ewlenin seħħew fl-2015 u partikolarment fl-2016, meta dawn laħqu 28,6 miljun tunnellata. L-importazzjonijiet tal-prodotti kkonċernati baqgħu f'livell sinifikanti wara dan. Barra minn hekk, kien hemm żidiet f'daqqa, riċenti, sinifikanti u kbar fl-importazzjonijiet ta' kull wieħed mill-prodotti kkonċernati f'termini assoluti. Barra minn hekk, il-Kummissjoni tinnota wkoll li l-importazzjonijiet totali tal-prodotti kkonċernati żdiedu f'termini relattivi wkoll, jiġifieri minn 7,3 % għal 11,6 % f'termini ta' produzzjoni u minn 12,2 % sa 17,6 % f'termini ta' konsum. Fiż-żewġ każijiet, iż-żidiet urew irwieħhom tul il-perjodu bejn l-2014 u l-2016, wara liema żmien l-importazzjonijiet baqgħu f'livell relattivament għoli. Iż-żieda fl-importazzjonijiet jidher li hija riżultat ta' żviluppi li ma kinux mistennija, bħall-kapaċità żejda globali tal-manifattura tal-azzar, u miżuri kummerċjali adottati minn sensiela ta' pajjiżi terzi tul l-aħħar snin fil-kuntest ta' dik il-kapaċità żejda globali. Hemm ukoll biżżejjed evidenza prima facie li turi li l-volum u l-prezzijiet ta' dawn l-importazzjonijiet ikkawżaw jew qed jheddu li jikkawżaw indeboliment ġenerali sinfikanti tal-pożizzjoni tal-industrija tal-Unjoni, abbażi tal-indikaturi ekonomiċi speċifikati fl-Artikolu 9 tar-Regolament (UE) 2015/478 u l-Artikolu 6 tar-Regolament (UE) 2015/755. B'mod partikolari, din l-evidenza turi li l-importazzjonijiet tal-prodotti kkonċernati kellhom, fost konsegwenzi oħrajn, impatt negattiv fuq is-sehem mis-suq tal-produtturi tal-Unjoni. Barra minn hekk, il-prezzijiet tal-importazzjoni tul dan il-perjodu kienu iktar baxxi mill-prezzijiet tal-bejgħ tal-industrija tal-Unjoni. Dan tefa' pressjoni sinifikanti fuq il-prezzijiet tal-bejgħ tal-industrija tal-Unjoni, li rriżultat f'livell negattiv jew baxx ta' profitt. Xi prodotti kkonċernati, minkejja li jidher li s-sitwazzjoni finanzjarja tjiebet fl-2017, għadhom f'qagħda fraġli u vulnerabbli għal żieda ulterjuri fl-importazzjonijiet, li aktarx se tkun imminenti minħabba l-kuntest ta' kapaċità żejda ġenerali tal-azzar, l-għadd jikber ta' miżuri ta' difiża tal-kummerċ meħudin minn pajjiżi terzi fuq prodotti tal-azzar u l-miżuri "Section 232" tal-Istati Uniti tal-Amerka. L-investigazzjoni ser teżamina s-sitwazzjoni tal-prodotti kkonċernati, inkluż is-sitwazzjoni ta' kull kategorija ta' prodotti individwali, ibbażat ukoll fuq l-aktar żviluppi riċenti, bħal kwalunkwe devjazzjoni tal-kummerċ li tirriżulta mill-miżuri tal-Istati Uniti. Ladarba ddeterminat, wara li infurmat lill-Istati Membri, li hemm biżżejjed evidenza biex jiġi ġġustifikat il-bidu ta' investigazzjoni, il-Kummissjoni qiegħda b'dan tibda investigazzjoni bis-saħħa tal-Artikolu 5 tar-Regolament (UE) 2015/478 u l-Artikolu 3 tar-Regolament (UE) 2015/755. L-investigazzjoni se tiddetermina jekk bħala riżultat ta' żviluppi mhux previsti, il-prodotti qegħdinx jiġu impurtati fl-Unjoni fi kwantitajiet tant ikbar u/jew fuq tali termini jew kundizzjonijiet li jikkawżaw, jew jheddu li jikkawżaw, dannu serju għall-produtturi tal-Unjoni tal-prodotti simili jew direttament kompetituri. Sabiex tikseb it-tagħrif li tqis li hu meħtieġ fl-investigazzjoni tagħha, il-Kummissjoni se tibgħat kwestjonarji lill-produtturi magħrufa tal-prodotti simili jew direttament kompetituri u lil kull assoċjazzjoni magħrufa ta' produtturi fl-Unjoni. Il-kwestjonarji mimlija jridu jaslu għand il-Kummissjoni fi żmien 21 jum mid-data li fiha jkunu ntbagħtu. Kull preżentazzjoni ta' fehmiet jew informazzjoni wara dawn l-iskadenza jistgħu jiġu injorati. Sabiex jiġu żgurati d-drittijiet tad-difiża adegwati għall-partijiet interessati kollha tul l-investigazzjoni, il-partijiet li jipprovdu informazzjoni "Ristretta" (Limited) huma rikjesti li jipprovdu sommarji mhux kunfidenzjali tagħha, li se jiġu mmarkati "Għall-ispezzjoni minn partijiet interessati" (For inspection by interested parties). Jenħtieġ li dawn is-sommarji jkunu ddettaljati tant li jippermettu li l-qofol tat-tagħrif imressaq b'mod kunfidenzjali jinftiehem raġonevolment. Jekk parti li tipprovdi informazzjoni kunfidenzjali tonqos milli tagħti raġuni ġusta għat-talba għal trattament kunfidenzjali jew ma tipprovdix sommarju mhux kunfidenzjali tagħha fil-format u l-kwalità mitlubin, tali informazzjoni tista' tiġi injorata. Il-partijiet interessati huma mistiedna jressqu s-sottomissjonijiet u t-talbiet kollha permezz tal-posta elettronika inklużi dokumenti skenjati ta' prokuri u ta' ċertifikazzjoni, bl-eċċezzjoni ta' tweġibiet voluminużi li jiġu mressqa fuq CD-ROM jew DVD bl-idejn jew permezz ta' ittra reġistrata. Il-partijiet interessati jridu jindikaw l-isem, l-indirizz, in-numru tat-telefown u indirizz tal-posta elettronika validu tagħhom u jridu jiżguraw li l-indirizz tal-posta elettronika pprovdut ikun indirizz elettroniku tax-xogħol uffiċjali operattiv u ċċekkjat kuljum. Ladarba jingħataw id-dettalji ta' kuntatt, il-Kummissjoni se tikkomunika mal-partijiet interessati permezz tal-posta elettronika biss, dment li ma jitolbux li jirċievu d-dokumenti kollha mingħand il-Kummissjoni permezz ta' mezz ieħor ta' komunikazzjoni jew sakemm in-natura tad-dokument li għandu jintbagħat ma tkunx teħtieġ l-użu tal-posta reġistrata. Għal iktar regoli u informazzjoni dwar il-korrispondenza mal-Kummissjoni inklużi l-prinċipji li japplikaw għas-sottomissjonijiet bil-posta elettronika, jenħtieġ li l-partijiet interessati jikkonsultaw l-istruzzjonijiet ta' komunikazzjoni mal-partijiet interessati msemmija hawn fuq. L-indirizz tal-Kummissjoni għall-korrispondenza: Il-partijiet interssati li jkunu esprimew il-fehmiet tagħhom jew ippreżentaw informazzjoni jew talbu li jinstemgħu f'konformità mal-Artikolu 5 tar-Regolament (UE) 2015/478 u l-Artikolu 3 tar-Regolament (UE) 2015/755, u rappreżentanti tal-pajjiżi esportaturi jistgħu, fuq talba bil-miktub, jispezzjonaw kull informazzjoni disponibbli għall-Kummissjoni b'rabta mal-investigazzjoni għajr dokumenti interni mħejjija mill-awtoritajiet tal-Unjoni jew tal-Istati Membri tagħha, dment li dik l-informazzjoni tkun rilevanti għall-preżentazzjoni tal-każ tagħhom u ma tkunx kunfidenzjali skont it-tifsira tal-Artikolu 8 tar-Regolament (UE) 2015/478 jew l-Artikolu 5 tar-Regolament (UE) 2015/755, u li qed tintuża mill-Kummissjoni fl-investigazzjoni. Il-partijiet interessati li ppreżentaw irwieħhom jistgħu jikkomunikaw fehmiethom dwar l-informazzjoni inkwistjoni lill-Kummissjoni u dawk il-fehmiet jistgħu jiġu meqjusa meta jkunu sostnuti b'biżżejjed evidenza. F'każijiet fejn xi parti interessata tirrifjuta l-aċċess għall-informazzjoni meħtieġa jew ma tipprovdihiex fit-termini preskritti stipulati, jew tfixkel b'mod sinifikanti l-investigazzjoni, jistgħu jiġu stabbiliti konklużjonijiet abbażi tal-fatti disponibbli, skont l-Artikolu 5 tar-Regolament (UE) 2015/478 u l-Artikolu 3 tar-Regolament (UE) 2015/755. Meta jinstab li xi parti interessata tkun tat informazzjoni falza jew qarrieqa, l-informazzjoni tista' tiġi injorata u jistgħu jintużaw il-fatti disponibbli. Il-partijiet interessati jistgħu jitolbu l-intervent tal-Uffiċjal tas-Seduta fi proċedimenti kummerċjali. L-Uffiċjal tas-Seduta jagħmilha ta' medjatur bejn il-partijiet interessati u s-servizzi ta' investigazzjoni tal-Kummissjoni. L-Uffiċjal tas-Seduta jeżamina t-talbiet għall-aċċess tal-fajl, it-tilwim dwar il-kunfidenzjalità tad-dokumenti, it-talbiet għall-estensjoni tal-limiti taż-żmien u t-talbiet minn terzi persuni għal smigħ. L-Uffiċjal tas-Seduta jista' jorganizza seduta ta' smigħ ma' parti interessata individwali u jagħmilha ta' medjatur biex jiżgura li d-drittijiet tad-difiża tal-partijiet interessati jkunu qed jitħaddmu b'mod sħiħ. L-Uffiċjal tas-Seduta se jipprovdi wkoll opportunitajiet biex isir smigħ li jinvolvi lill-partijiet u li jippermetti li jiġu ppreżentati fehmiet differenti u li jitressqu argumenti kuntrarji dwar kwistjonijiet li jirrigwardaw, fost affarijiet oħra, iż-żieda fl-importazzjonijiet, id-dannu, ir-rabta ta' kawżalità, u l-interess tal-Unjoni. Għal aktar informazzjoni u għad-dettalji ta' kuntatt, il-partijiet interessati jistgħu jikkonsultaw il-paġni web tal-Uffiċjal tas-Seduta fuq is-sit web tad-DĠ Kummerċ: http://ec.europa.eu/trade/trade-policy-and-you/contacts/hearing-officer/ Fil-paġna 14, fit-tabella, l-entrata "Nederland",